ብዙ የትግራይ ክልል ተማሪዎች የመሠናዶ ትምህርታቸውን ሲጨርሱ በአማራና በኦሮሚያ ክልል ባሉ ዩንቨርሲቲዎች መመደብ አይፈልጉም፡፡ አብሮኝ ያለው ልጅ የዐሥራ ሁለተኛ ክፍል ተማሪ ነው፡፡ የኦሮሚያና የአማራ ክልል ዩንቨርሲቲዎች የደረሰኝ እንደው እያለ ይጨነቃል፡፡ ለምን? አልኩት፤ ይህን ያክል ጭንቀት የፈጠረበትን ነገር ለማወቅ፡፡ ‹‹ሁሉም ሰው ትግሬ አይወድም!›› አለኝ በአጪሩ፡፡ ምንም አላልኩት፡፡ ሆኖም ግን ጓደኞችህን ጥራቸውና ሻይ ቡና ልበላችሁ አልኩት፡፡ ሌሎች ሁለት ልጆች መጥተው ሳቢያን ሆቴል ለስላሳ እየጠጣን አወራን፡፡ ጨዋታችንን ሆን ብዬ ቀደም ሲል ልጁ ወዳነሳው ነጥብ ወስድኩት፡፡ ሦስቱም በኦሮሚያና በአማራ ክልሎች መመደብ አይፈልጉም፡፡ ይህ አክሱም ላይ ያገኘዋቸው ብቻ ሳይሆኑ ወደፊት እንደምናየው አዲግራትና መቀሌ ላይ ያሉ ልጆችም ተመሳሳይ መልስ ሰጥተውኛል፡፡ ይህ ዓይነት አመለካከት በታዳጊ ልጆች ላይ መስተዋሉ (እንዲኖር መደረጉ) እንደ አንድ አገር የመቀጠል እድላችንን አደጋ ውስጥ የሚጨምረው ይመስለኛል፡፡ እዚህ ላይ የስነ ልቦናና የማኅበራዊ ሳይንስ ተመራማሪዎች የራሳችሁን ጥናት ብትጨምሩበት የተሻለ ይሆናል፡፡ በእርግጥ እንዲህ ዓይነት አስተሳሰብ በጥላቻ በተገነባ የጎሳ ፌደራሊዝም ብዙም የሚያስገርም ላይሆን ይችላል፡፡
